
Anatómiailag realisztikus érimitációk gyártása, 3D nyomtatási technológia és szilikon öntési módszerek ötvözésével

Az egyetemi tanulmányaim mellett az ME3D-Graft Kft; vagyis a YourAnastomosis-nál dolgozom, ahol betekintést nyerhettem az egészségügyi mérnökök világába.
A cég sebészeti készségfejlesztő képzést nyújt sebészek és orvostanhallhatók számára egyaránt. A sebészek valós műtéti helyzeteket megjelenítő szimulátorokon és érimitációkon gyakorolhatnak bárhol és bármikor, majd személyre szabott kiértékelést kapnak az érvarratok eredményességéről, várható működésükről.
Kutatásom során anatómiailag realisztikus érimitációk gyártása volt a központban, hagyományos szilikon öntési módszerek és 3D nyomtatási technológiák ötvözésével. A fő cél a valós erek tulajdonságainak imitálása volt a rendelkezésre álló technológiák alkalmazásával. A tervezés során egészségügyi digitalizációval, modellezéssel, 3D nyomtatással és szilikon öntéssel dolgoztam.
A fő feladatom egy olyan artériás értágulat (hasi aorta aneurizma) öntőformájának megtervezése volt, amelyet a későbbiekben saját magam nyomtatok és szilikonnal öntök ki. Ennek célja egy innovatív és gyakorlati megoldás az orvosok, orvostanhallgatók és rezidensek továbbképzésére, amelyen sebészek, sebész hallgatók tudnak gyakorolni.



